অবকাঠামোর অংশ হিসেবে ভাষার অস্তিত্ব নাকচ করার মধ্যে দিয়ে স্ট্যালিন নাকচ করে দিয়েছিলেন ভাষার শ্রেণিচরিত্রের প্রশ্ন, শ্রেণিভাষার প্রশ্ন। ক্ল্যান-ভাষা থেকে ট্রাইব-ভাষা, ট্রাইব-ভাষা থেকে জাতিসত্বাসমূহের ভাষা এবং জাতিসত্বাসমূহের ভাষা থেকে জাতীয় ভাষা,- ভাষাবিকাশ ও উত্তরণের প্রতিটি পর্বেই, সমাজের জনগণের মধ্যেকার যোগাযোগের উপায় হিসেবে ভাষা ছিল ওই সমাজের সাধারণ ও একক ভাষা, যা তাদের সামাজিক মর্যাদা নির্বিশেষে সকল সদস্যের সমানভাবে সেবা করবে। শ্রেণিভাষার প্রশ্নটিকে নাকচ করতে গিয়ে স্ট্যালিন ভাষার সর্বশ্রেণিগামিতাকেই সামনে নিয়ে এসেছিলেন।